အောင်ဇံ၊ ဦး(ဒါရိုက်တာ)

ရုပ်ရှင်ဒါရိုက်တာ ဦးအောင်ဇံသည် ဖျာပုံမြို့တွင် မိဘများဖြစ်ကြသော ဦးဖိုးကျားနှင့် ဒေါ်ယဉ်တို့မှ ၁၈၉၄-ခုနှစ်၊ ဒီဇင်ဘာ(၂)ရက်နေ့တွင် ဖွားမြင်ခဲ့သည်။ မွေးချင်းလေးယောက်အနက် အငယ်ဆုံးဖြစ်ပြီး ငယ်နာမည်မှာ မောင်အောင်ဇံ ပင်ဖြစ်သည်။
ငယ်ဘဝ
ဖျာပုံမြို့မှ ကျောင်းအုပ်ဆရာကြီး ဦးကျော်လှ ဦးစီးဖွင့်လှစ်သည့် တိုင်းရင်းမြန်မာ အလယ်တန်းကျောင်းတွင် ပညာသင်ကြားခဲ့သည်။ သတ္တမတန်း အောင်မြင်ပြီးနောက် ဆရာကြီးဦးကျော်လှ၏ အကူအညီဖြင့် လက်ထောက်ကျောင်းဆရာအဖြစ် ဝင်ရောက်လုပ်ကိုင်ရင်း မြန်မာစာအထက်တန်းစာမေးပွဲကို ဝင်ရောက်ဖြေဆို အောင်မြင်ခဲ့သည်။ ကျောင်းသားဘဝနှင့် ကျောင်းဆရာဘဝတွင် ဖျာပုံနန်းတွင်းရာမာယဏဇာတ်
များတွင် ဝါသနာအလျောက် ပါဝင်ကပြခဲ့သည်။

မြန်မာ့ရုပ်ရှင်ခေတ်ဦးကာလတွင် ထင်ရှားခဲ့သော ဆင်မြူရယ် ရုပ်ရှင်ကုမ္ပဏီ ကရိုက်ကူးထုတ်လုပ်သော ရုပ်ရှင်ကား (၆)ကားခန့်တွင် ဇာတ်ဆောင်မင်းသားအဖြစ် ပါဝင်သရုပ်ဆောင်ရာမှ မြန်မာ့ရုပ်ရှင်သမိုင်း၏ တတိယမြောက် ဇာတ်ဆောင်မင်းသားအဖြစ် ပြောဆိုသတ်မှတ်ခံခဲ့ရသည်။ ဗြိတိသျှဘားမားရုပ်ရှင်၊ မြန်မာအဆွေ(အေဝမ်း)ဖလင်နှင့် အခြားကုမ္ပဏီများတွင် ဒါရိုက်တာအဖြစ် ရုပ်ရှင်ကားများစွာကို ရိုက်ကူးပေးခဲ့သည်။ ဒုတိယကမ္ဘာစစ် ပြီးချိန်တွင် စာရေးဆရာ၊ ဒါရိုက်တာ ဦးဉာဏ ညွှန်ကြားရေးဝန်အဖြစ် ဦးစီးသည့် ရုပ်ရှင်နှင့်ပြဇာတ်ဌာနခွဲတွင် ဖလင်အယ်ဒီတာအဖြစ် တစ်နှစ်နီးပါးခန့် ဝင်ရောက်တာဝန်ထမ်းဆောင်ခဲ့ပြီးနောက် မြန်မာအဆွေ(အေဝမ်း)ဖလင်တွင် ဒုတိယအကြိမ် ပြန်လည်ဝင်ရောက်ကာ ဒါရိုက်တာအဖြစ် လုပ်ကိုင်ခဲ့သည်။ ၁၉၅၂-ခုနှစ်တွင် ကိုယ်ပိုင် အောင်ရုပ်ရှင်ကုမ္ပဏီကို တည်ထောင်ကာ ထုတ်လုပ်သူအဖြစ်ရော ဒါရိုက်တာအဖြစ်ပါ လုပ်ကိုင်ဆောင်ရွက်ခဲ့သည်။ ဦးအောင်ဇံရိုက်ကူးခဲ့သော ရုပ်ရှင်ကား တစ်ရာကျော်ခန့် ရှိသည်ဟု ရုပ်ရှင်သုတေသီများက ခန့်မှန်းကြပြီး ၁၉၅၈-ခုနှစ်တွင် အောင်ရုပ်ရှင်မှ "ပဋာစာရီ" အသံထွက်ရုပ်ရှင်ကားကို ဒုတိယအကြိမ် ပြန်လည်ရိုက်ကူးပြီး ဒါရိုက်တာအဖြစ်မှ အနားယူကာ ကြီးကြပ်သူနှင့် ထုတ်လုပ်သူအဖြစ်သာ ဆောင်ရွက်ခဲ့သည်ဟု ဆိုကြသည်။

ကိုးကား

Category:မြန်မာ ရုပ်ရှင် ဒါရိုက်တာများ